**HÉVÍZ VÁROS POLGÁRMESTERE**

8380 Hévíz, Kossuth Lajos u. 1.

Iktatószám: HIV/14751-1/2022.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2022. október 27-ei nyilvános ülésére**

**Tárgy:** DRV Zrt. tulajdonában álló Hévíz (belterület) 1621. hrsz-ú ingatlanon Hévíz Termelői Piac épületének feltüntetése

**Az előterjesztő:** Papp Gábor polgármester

**Készítette:**  dr. Keserű Klaudia jogász

**Megtárgyalta:** Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

Tisztelt Képviselő-testület!

Hévíz Város Önkormányzat nyertes pályázatot nyújtott be TOP-1.1.3-15-ZA1-2016-00005. számon a „Hévízi termelői piac megújulása a hagyományok jegyében” elnevezéssel. A projekt keretében a piac kapacitásai kerültek növelésre, egyrészt a terület rendezésével, másrészt a már jelenlévő árusok számára is rendezettebb körülmények, jobb feltételek biztosításával.

A fenntartás és üzemeltetés miatt szükséges volt az ingatlan-tulajdonos DRV Zrt-vel a Siófokon, 2009. január 21-én kelt Hévíz Város Önkormányzata és DRV Zrt. között létrejött bérleti szerződés meghosszabbítására. A szerződés tervezetét a Képviselő-testület 2018. november 29-ei ülésén a 250/2018. (XI. 29.) számú határozatával elfogadta. A szerződés a határozatnak megfelelően 2019. január 16-án aláírásra került, hatálya 2030. december 31. napjáig tart.

A TOP-1.1.3-15-ZA1-2016-0005. azonosítószámú projektben készült el a Hévíz 1621. hrsz-ú ingatlanon a Zala Megyei Kormányhivatal ZA/ETDR/458-14/2022. számú határozatával (használatbavételi engedély) jóváhagyott pavilon épület. Erre vonatkozóan az Önkormányzat megrendelése alapján elkészült a vázrajz. Az épület feltüntetésére vonatkozó vázrajzot a Keszthelyi Földhivatal a 640166/2022. számon záradékolta.

A Hévíz (belterület) 1621. hrsz-ú, „beépítetlen terület” megnevezésű 4829 m2 területmértékű ingatlan a Dunántúli Regionális Vízmű Zrt. tulajdonában van, tehát az Önkormányzat idegen területen valósított meg beruházást. Ha a megrendelt vázrajzzal feltüntetésre kerülne az épület, akkor az a tulajdoni lapon a DRV Zrt. tulajdonát képezné, ezért szükséges lenne ezt önálló épületként 1621/A. hrsz-on kiemeltetni, és szerződés keretében egyezséget kötni a használatra a DRV Zrt.-vel.

A projekt megvalósításához a DRV Zrt. kiadott egy hozzájáruló nyilatkozatot 2019. január 15-én, azonban ez csak azt tartalmazza, hogy a DRV Zrt. a projekt támogatási szerződésében foglalt kötelezettség teljesítését veszélyeztető, vagy azt ellehetetlenítő intézkedést nem tesz az Önkormányzattal szemben. Az ingatlan bérleti szerződésének 9. pontja is ezt erősíti meg.

Fentieknek megfelelően tehát kijelenthetjük, hogy a DRV Zrt-vel nem született megállapodás az épület jogi sorsának rendezésére vonatkozóan.

A DRV Zrt.-vel a helyszínen megtörtént az egyeztetés. Az ingatlannal kapcsolatos kérdés jogi rendezésére vonatkozóan két lehetőség merült fel. Az egyik, hogy az Önkormányzat vásárolja meg az érintett 1621. hrsz-ú ingatlant. Erre azonban az Önkormányzatnak a jelenlegi pénzügyi helyzetben nincsen forrása. A másik lehetőség, hogy készüljön új vázrajz és egy megállapodás, mely szerint a földterület a DRV Zrt., a felépítmény pedig az Önkormányzat tulajdonát képezi.

Erre vonatkozóan az egyeztetés a DRV Zrt. érintett ügyintézőjével ismételten megtörtént. Ennek megfelelően tehát szükséges egy új épületfeltüntetési vázrajz elkészíttetése és záradékoltatása, melyben az épület önálló, 1621/A. hrsz-mal kerül feltüntetésre. A jogerős használatba-vételi engedély rendelkezésre áll. Szükséges továbbá egy megállapodás előkészítése az ingatlan-nyilvántartási átvezetés érdekében (épületfeltüntetés, földhasználati jog bejegyzése). A keletkezett iratokat a DRV Zrt. jogi osztályának is jóvá kell hagynia. A megállapodás tervezetének elkészítésére javaslom az állandó megbízással rendelkező dr. Farkas Ügyvédi Iroda felkérését.

Tisztelt Képviselő-testület!

Kérem, az előterjesztést megvitatni, és a határozati javaslatot elfogadni szíveskedjenek!

**2.**

**Határozati javaslat**

1. Hévíz Város Önkormányzat Képviselő-testülete az előterjesztésben foglaltakat megismerte, és elrendeli a Hévíz (belterület) 1621. hrsz-ú ingatlanra a TOP-1.1.3-15-ZA1-2016-00005. számú, „Hévízi termelői piac megújulása a hagyományok jegyében” elnevezésű projekt keretében épített „pavilon”, mint önálló épület feltüntetésére vonatkozó változási vázrajz elkészíttetését, valamint az önálló épület feltüntetésére és földhasználati jog bejegyzésére vonatkozó megállapodás előkészíttetését.
2. A Képviselő-testület felhatalmazza a polgármestert a DRV Zrt.-vel történő egyeztetési eljárás lefolytatására, a megállapodás és a vonatkozó iratok aláírására.
3. A Képviselő-testülete a változási vázrajz elkészíttetéséhez bruttó 120 ezer forintos keretösszeget biztosít Hévíz Város Önkormányzat 2022. évi költségvetéséről szóló 2/2022. (II. 11.) rendelet 13. melléklet 71. sora terhére.

Felelős:      Papp Gábor polgármester

Határidő: 2023. január 31.

**5.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| dr. Keserű Klaudia | ügyintéző |  |  |
| Szintén László | pénzügyi ellenőrzés |  |  |
| dr. Tüske Róbert | törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |