Iktatószám: HIV/11285-…/2022.

Napirend sorszáma:

**MUNKAANYAG!**

**Előterjesztés TERVEZET**

**Hévíz Város Önkormányzat Képviselő-testülete**

**2022. október 27-ei rendes nyilvános ülésére**

**Tárgy:** Az önkormányzat adópolitikájának felülvizsgálata

**Az előterjesztő:** Papp Gábor polgármester

**Készítette:**  Bertalanné dr. Gallé Vera hatósági osztályvezető

**Megtárgyalta:** Pénzügyi, Turisztikai és Városfejlesztési Bizottság

Emberi Erőforrások Bizottsága

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzat Képviselő-testülete 2020. októberi ülésén tárgyalta utoljára az önkormányzat adópolitikájának felülvizsgálatát. A képviselő-testület ennek eredményeképpen meghozta a 205/2020. (XI. 03.) határozatát, melyben egyrészt elfogadta az önkormányzat helyi adóztatás adópolitikai felülvizsgálata című beszámolót, másrészt elrendelte a helyi adókról szóló 4/2010. (II. 10.) önkormányzati rendelet 2021. január 1-jével történő módosításának előkészítését az építményadó kedvezmény felülvizsgálata, a magánszálláshelyek építményadóztatása és a telekadó (a be nem épített, de beépíthető telkekre vonatkozó), mint új adónem bevezetése vonatkozásában.

A koronavírus-világjárvány nemzetgazdaságot érintő hatásának enyhítése érdekében szükséges helyi adó intézkedésről szóló 535/2020. (XII. 1.) Kormány rendelet a képviselő-testületi döntést követően rendelkezett arról, hogy a 2021. évben végződő adóévben a helyi adó és települési adó mértéke nem lehet magasabb, mint az ugyanazon helyi adónak, települési adónak az e rendelet hatálybalépése napján hatályos és alkalmazandó önkormányzati adórendeletben megállapított mértéke. A Kormány rendelet kimondta továbbá, hogy az önkormányzatnak az e rendelet hatályba lépése napján hatályos adórendelet szerinti adómentességet, adókedvezményt a 2021-ben végződő adóévben is biztosítani kell. A települési önkormányzat a 2021. évre új helyi adót, új települési adót nem jogosult bevezetni.

A 2020. év végén 2021. évre bevezetett adómoratórium 2022. évre vonatkozóan is fennállt, így sem az adómértékekben, sem az adókedvezményekben módosítást a képviselő-testület nem hagyhatott jóvá. Tudomásunk szerint 2023. évre az adómoratórium már nem vonatkozik.

Hévíz Város Önkormányzata Képviselő-testületének a helyi adókról szóló 4/2010. (II. 10.) önkormányzati rendelete (továbbiakban: Rendelet) alapján Hévízen jelenleg az alábbi helyi adók vannak érvényben:

* építményadó,
* idegenforgalmi adó,
* helyi iparűzési adó.

**A fenti helyi adók tekintetében az alábbi részletszabályok érvényesek a hatályos Rendelet értemében:**

1. **Építményadó:**
2. Adóköteles az önkormányzat illetékességi területén lévő építmények közül a lakás és a nem lakás céljára szolgáló épület, épületrész (a továbbiakban együtt: építmény).
3. Az adó alapja az építmény m2-ben számított hasznos alapterülete
4. Az adó éves mértéke:

* szállásépület, szálláshely esetén **1 000 forint/m2/év;**
* kereskedelmi egység, iroda, szolgáltató tevékenység végzésre szolgáló építmény esetén, ide nem értve az a) pont hatálya alá tartozó építményeket, **800 forint/m2/év;**
* lakás, lakóépület, a lakáshoz, üdülőhöz tartozó gépjárműtároló és minden más az a) és b) pont hatálya alá nem tartozó építmény esetén **600 forint/m2/év.**

1. Adókedvezmény a Rendelet 5. §-a alapján: az önkormányzat 100%-os adókedvezményt biztosít azon lakás, és a lakáshoz tartozó rendeltetésszerűen használt gépjárműtároló tulajdonosai részére - tulajdonuk arányában -, akik tárgy év január 1. napján az adott ingatlanban lakóhellyel tartózkodnak. Amennyiben az ingatlanban lakóhellyel tartózkodó adóalany a gépjárműtárolás céljára szolgáló helyiséget – akár ideiglenesen is – nem rendeltetésszerűen használja, az a használat jellege szerint adóköteles.
2. **Idegenforgalmi adó:**
3. Az adó alanya: adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy vendégéjszakát eltölt.
4. Az adó alapja a megkezdett vendégéjszakák száma.
5. Az adó mértéke: 530,-Ft/fő/vendégéjszaka.
6. A mentességi kört a helyi adókról szóló 1990. évi C. törvény (továbbiakban: Htv.) 31 §-a rögzíti.

Az idegenforgalmi adó alól mentes:

* a 18. életévét be nem töltött magánszemély;
* a gyógyintézetben fekvőbeteg szakellátásban részesülő vagy szociális intézményben ellátott magánszemély;
* a közép- és felsőfokú oktatási intézménynél tanulói vagy hallgatói jogviszony alapján, hatóság vagy bíróság intézkedése folytán, a szakképzés keretében, a közszolgálati kötelezettség teljesítése, vagy a településen székhellyel, vagy telephellyel rendelkező vállalkozó esetén vállalkozási tevékenység vagy ezen vállalkozó munkavállalója által folytatott munkavégzés céljából az önkormányzat illetékességi területén tartózkodó magánszemély, továbbá
* aki az önkormányzat illetékességi területén lévő üdülő tulajdonosa vagy bérlője, továbbá a használati jogosultság időtartamára a lakásszövetkezet tulajdonában álló üdülő használati jogával rendelkező lakásszövetkezeti tag, illetőleg a tulajdonos, a bérlő hozzátartozója, valamint a lakásszövetkezet tulajdonában álló üdülő használati jogával rendelkező lakásszövetkezeti tag használati jogosultságának időtartamára annak a Polgári Törvénykönyv szerinti hozzátartozója;
* az egyházi jogi személy tulajdonában lévő építményben, telken vendégéjszakát - kizárólag az egyházi jogi személy hitéleti tevékenységéhez kapcsolódó részvétel céljából - eltöltő egyházi személy;
* a honvédelmi vagy rendvédelmi feladatokat ellátó szervek állományába tartozó személy hozzátartozója, ha a vendégéjszakát az állomány tagjának látogatása miatt tölti a szolgálatteljesítés vagy a munkavégzés helye szerinti településen lévő, a honvédelmi vagy rendvédelmi feladatokat ellátó szerv rendelkezése alatt álló, szolgálati érdekből fenntartott szálláshelyen, feltéve, ha a településen való szolgálatteljesítés, munkavégzés időtartama legalább egybefüggő 30 nap.

1. **Helyi iparűzési adó:**
2. Adóköteles az önkormányzat illetékességi területén végzett vállalkozási tevékenység (iparűzési tevékenység).
3. Az adó alapja a Htv. 39-39/B §-ban meghatározott árbevétel.
4. Az adó mértéke: az adóalap 2 %-a.
5. Adókedvezmény: azon vállalkozó, akinek a Htv. 39. § (1) bekezdés, illetőleg a 39/A. §, vagy 39/B. § alapján számított (vállalkozási szintű) adóalapja nem haladja meg a 2,5 millió Ft-ot 25%-os adókedvezményre jogosult.
6. Adómentesség: adómentesség illeti meg azt a háziorvos, védőnő vállalkozót, akinek a vállalkozási szintű adóalapja az adóévben a 20 millió forintot nem haladja meg.

A helyi adókról szóló 1990. évi C. törvény (a továbbiakban: Helyi adó tv.) alapján a képviselő-testület vagyoni típusú adókat (építményadó, telekadó) kommunális jellegű adókat (magánszemély kommunális adója, idegenforgalmi adó) helyi iparűzési adót, valamint települési adót vezethet be.

Hévíz Város Képviselő-testülete az alábbi adók vonatkozásában nem élt adó bevezetési jogával:

* telekadó,
* magánszemély kommunális adója,
* települési adó.

A helyi adók a települési önkormányzatok helyi közszolgáltatási (kötelező) feladatainak ellátásához szükséges források biztosításának eszközei, a helyi adókból befolyó összegek az önkormányzat saját bevételeinek jelentős hányadát képezik.

A helyi adókkal kapcsolatos önkormányzati rendeletalkotás joga nem biztosít teljes szabadságot az önkormányzatok számára, annak egyéb, a jogforrási hierarchia magasabb szintjén álló jogszabályok szabnak határt. A helyi adókra vonatkozó speciális törvényi kereteket, az adómegállapítás jogának terjedelmét és korlátait a helyi adókról szóló 1990. évi C. törvény, Htv. rendelkezései határozzák meg. A Htv. 6. §-a szabályozza, hogy az önkormányzat adómegállapítási joga kiterjed a Htv. második részében meghatározott adók vagy ezek valamelyikének bevezetésére, a már bevezetett adó hatályon kívül helyezésére, módosítására, az adó bevezetése időpontjának, időtartamának meghatározására, az adómérték megállapítására, a törvényben meghatározott mentességek, kedvezmények további menteségekkel, kedvezményekkel való kibővítésére.

A Htv értelmében az önkormányzat adómegállapítási jogát korlátozza az, hogy:

* az adóalanyt egy meghatározott adótárgy (épület, épületrész, telek) esetében csak egyféle - az önkormányzat döntése szerinti - adó fizetésére kötelezheti,
* a vagyoni típusú adók körében az épület, épületrész és telek utáni adót egységesen - tételes összegben vagy a korrigált forgalmi érték alapulvételével - határozhatja meg,
* az általa bevezetett adó mértékeként nem állapíthat meg többet az adómaximumnál,
* a vállalkozó (52. § 26. pont) üzleti célt szolgáló épülete, épületrésze utáni építményadó, telke utáni telekadó és a helyi iparűzési adó megállapítása során - ha e törvény eltérően nem rendelkezik - a 6. § d) pontja nem alkalmazható. A helyi iparűzési adó esetén egy adómérték alkalmazható,
* az adóalap fajtáját, az adó mértékét, a rendeleti adómentességet és adókedvezményt úgy állapíthatja meg, hogy azok összességükben egyaránt megfeleljenek a helyi sajátosságoknak, az önkormányzat gazdálkodási követelményeinek és az adóalanyok széles körét érintően az adóalanyok teherviselő képességének.

A helyi adópolitika alapvető célja, hogy a helyi adók az önkormányzat folyamatos, állandó, stabilan előre tervezhető, biztos bevételi forrását jelentsék, ugyanakkor az adózói kört illetően méltányosak, igazságosak, megfizethetőek legyenek.

A Htv 6. § c) pontja értelmében a helyi adókra vonatkozó törvényi felső mértékek a KSH által közzétett fogyasztói árszínvonal változással valorizálhatók. A Nemzetgazdasági Minisztérium Jövedelemadók és Járulékok Főosztálya 2023. évre még nem adta ki a helyi adómértékek valorizációjáról szóló tájékoztatóját, 2022. évre vonatkozóan az adómaximumok (az adómoratórium miatt) nem változtak, így jelenleg a 2021. január 1. napjától érvényes maximális adómértékekkel lehet számolni.

A Nemzetgazdasági Minisztérium Jövedelemadók és Járulékok Főosztályának tájékoztatása szerint a helyi adónemekben az **adómaximum**ot 2021. január 1. napjától az alábbi táglázat tartalmazza:

**Építményadó: 2.018 Ft/m2**

**Telekadó: 366,9 Ft/m2**

**Magánszemély kommunális adója: 31.187,4 Ft/adótárgy**

**Tartózkodási idő utáni idegenforgalmi adó: 550,3 Ft/fő/vendégéjszaka**

A helyi adók bevezetésekor és annak mértékének megállapításakor az Önkormányzat mindenkori Képviselő-testülete körültekintéssel, a város érdekeit szem előtt tartva, de az adózók anyagi teherbíró képességére is tekintettel állapította meg az egyes adónemek mértékét, ezáltal településünk várható saját bevételeit.

A jelenlegi gazdasági helyzetben indokolttá vált az adómértékek, kedvezmények, mentességek felülvizsgálata, hiszen az adóbevételek alacsony szinten tartása a folyamatosan emelkedő kiadások (pl. nyersanyag drágulással emelkedő dologi kiadások, közüzemi kiadások emelkedése) finanszírozhatóságát akadályozza. A finanszírozhatóság azonban csak az egyik szempont, az adópolitika meghatározásánál figyelemmel kell lenni az adózók teherbíróképességére is. Az adómaximumok áttekintését követően látható, hogy Hévíz városában bevezetett helyi adó mértékek elmaradnak a maximálisan alkalmazható adómértékektől.

A tisztelt Képviselő-testület 2022. márciusi rendes ülésén tárgyalta a 2021. évi adóigazgatási tevékenységről szóló beszámolót, mely részletesen bemutatta az adóbevételek alakulását. A beszámoló kitért arra, hogy az adóbevétel növekedés 2020. és 2021. évben megszakadt. Az önkormányzatokat érintő központi megszorítások és a koronavírus veszélyhelyzet miatti gazdasági visszaesés következtében – a 2019. év hasonló időszakához képest – a 2021. évi adóbevételek jelentősen csökkentek. A várost súlyosan érintette a koronavírus járvány hatása, hiszen az ágazatok közül a turizmust, vendéglátást, kereskedelmet és a szolgáltatásokat érintette leginkább a bevételek csökkenése, a visszaesés, amelynek következménye az adóbevételek visszaesése. **Az önkormányzat adószámláira *2021. december 31. napjáig ténylegesen 649 698 142 forint folyt be saját bevételként*, ugyanez az adat 2020. évben 828 037 038 forint volt.**

Az adóbevételek 2021. évben az alábbiak szerint alakultak:

|  |  |  |  |  |
| --- | --- | --- | --- | --- |
| **Adóbevételek (2021)** | **Eredeti előirányzat** | **Módosított előirányzat** | **Teljesült 2021.12.31.** | **Teljesülés %-a** |
| Építményadó | 224 000 000 | 224 000 000 | 256 746 620 | 114,62 % |
| Idegenforgalmi adó | 284 664 000 | 284 664 000 | 268 122 509 | 94,19 % |
| Iparűzési adó | 241 368 000 | 241 368 000 | 121 485 834 | 50,33 % |
| Késedelmi pótlék | 4 500 000 | 4 500 000 | 2 291 377 | 74,21 % |
| Bírság | 1 048 202 |
| Helyi adóbevételek összesen | 754 532 000 | 754 532 000 | 649 694 542 | 86,11 % |
| Átengedett (gépjárműadó) adók összesen | - | - | 1 231 502 | - |
| **Önkormányzati adóbevételek összesen** | **754 532 000** | **754 532 000** | **649 698 142** | **86,11 %** |
| **Iparűzési adó utáni állami támogatás** |  |  | **176.643.075** |  |

Az adóbevételek az elmúlt 4 évben az alábbiak szerint alakultak:

|  |  |  |  |  |
| --- | --- | --- | --- | --- |
| Önkormányzati  adóbevételek | **2018.** | **2019.** | **2020.** | **2021.** |
| építményadó | 263 272 988 | 233 756 800 | 233 684 543 | 256 746 620 |
| idegenforgalmi adó | 610 672 214 | 633 972 446 | 130 401 790 | 268 122 509 |
| iparűzési adó | 507 597 015 | 528 642 912 | 457 356 951 | 121 485 834 |
| gépjárműadó  (önk. maradó) | 17 796 858 | 18 866 751 | 0 | 0 |
| pótlék | 577 302 | 1 595 298 | 3 746 896 | 2 291 377 |
| bírság | 1 042 115 | 607 680 | 2 846 858 | 1 048 202 |
| **összesen:** | **1 400 958 492** | **1 417 441 887** | **828 037 038** | **649 698 142** |

A 2021. évi adóbeszámoló elfogadásakor rögzítésre került azon szándék, miszerint 2022. évben az önkormányzati adóhatóság részéről célvizsgálatot kezdünk az építményadó bevallási kötelezettség ellenőrzésére, így a bevallások (adatbejelentések) és különösen a 100 %-os adókedvezmény érvényesítésének vizsgálatára. Az építményadó ilyen jellegű felülvizsgálata jelenleg is folyamatban van, ennek állásáról az augusztusi ülésen kapott tájékoztatást a tisztelt képviselő-testület. A felülvizsgálat során szerzett tapasztalatok azt mutatják, hogy többen elmaradtak az adóbevallásuk benyújtásával, melyek pótlásával az **építményadó bevételek növekedtek**. A felülvizsgálat alapján előírt építményadó, melynek befizetése az adót kiszabó határozatok véglegessé válása után várható a 2022. október 4-ei állapot szerint: **25 132 062 Ft.**

**A helyi adórendelet jövő évben hatályba lépő módosításakor az alábbiakat lehet, illetve szükséges megfontolni:**

1. **Építményadó**

A polgárok személyi adatainak és lakcímének nyilvántartásáról szóló 1992. évi LXVI. törvény (továbbiakban: Nytv.) 2022. január 1. napjával módosult. A Nytv. 5. § (2) bekezdése értelmében:

*„A polgár lakóhelye: annak a lakásnak vagy szállásnak (a továbbiakban együtt: lakás) a címe, amely a polgár állammal, továbbá a természetes és jogi személyekkel, jogi személyiséggel nem rendelkező szervezetekkel való hivatalos kapcsolattartása, valamint lakóhelyhez kötött jogai és kötelezettségei megalapozásául szolgál.”*

A (3) bekezdés alapján:

*„A polgár tartózkodási helye: annak a lakásnak a címe, ahol a polgár - a lakóhely-változtatás szándéka nélkül - három hónapnál hosszabb ideig tartózkodik.”*

A korábbi értelmezés alapján lakóhelynek az a lakás minősült, amelyben a polgár élt, melyet a polgár életvitelszerű otthonául használt, a tartózkodási hely pedig annak a lakásnak a címe volt, ahol – lakóhelye végleges elhagyásának szándéka nélkül – három hónapnál hosszabb ideig tartózkodott.

**A fogalmak változása a Rendelet 5. §-ának (adókedvezmény) felülvizsgálatát indokolja.** A felülvizsgálat során az Nytv. rendelkezései mellett az építményadó kedvezményt vizsgáló bírósági gyakorlatot is figyelembe kell venni. Az Ör. azon szófordulata, mely szerint azon személyek jogosultak a 100 % adókedvezményre, akik az adott ingatlanban „lakóhellyel tartózkodnak” javításra szorul. A lakóhely január elsejétől nem az életvitelszerű tartózkodást jelenti, hanem azt a helyet, amely a hivatalos kapcsolattartási helye az állampolgároknak. Ezzel szemben **a kúriai gyakorlat kizárólag az életvitelszerűség esetén tartja indokoltnak adókedvezmény megállapítását.** **Az adókedvezmény a lakhatás biztonságát preferáló rendelkezés**. A Kúria Önkormányzati Tanácsának Köf.5025/2014/4. számú határozatában a Kúria megállapította, hogy az építményadó esetében az önkormányzat nincs tekintettel az adófizetési kötelezettségben érvényesülő jogegyenlőségre és a Htv. mentességre vonatkozó, a lakhatás biztonságát különösen preferáló rendelkezésére akkor, ha a vagyontömeg értékében megtestesülő teherbíró képességen túli, a tényleges lakhatáshoz nem kapcsolódó szempontokat értékel. Az adókötelezettség alóli mentesülésnek nem lehet az adóalany igazgatási jellegű nyilvántartásának (lakóhely létesítésének) függvénye. A kúriai döntés elvi tartalma értelmében törvényellenes az, ha az önkormányzati jogalkotó az adókötelezettség fennálltát, fenn nem álltát, mértékét a lakcímnyilvántartás adataitól teszi függővé, ugyanakkor az önkormányzati adóhatóság ellenőrzési, illetve adóigazgatási eljárása során – az életvitelszerű lakhatás bizonyítékaként – figyelemmel lehet a lakcímnyilvántartás adatira.

Az adózók teherbíró képességére tekintettel továbbra is szükséges lehet, hogy az Önkormányzat 100 % adókedvezményt biztosítson a helyi lakosok számára. Az adókedvezmény azonban csak azon személyek tekintetében állhat fenn – a kúriai gyakorlat alapján – akik Hévízen életvitelszerűen élnek.

**A Rendelet fentiek szerinti javasolt módosításával az 5. § az alábbiak szerint rendelkezne:**

*„5. § (1) Az önkormányzat 100%-os adókedvezményt biztosít azon lakás, és a lakáshoz tartozó rendeltetésszerűen használt gépjárműtároló tulajdonosai részére - tulajdonuk arányában -, akik tárgy év január 1. napján az adott ingatlanban életvitelszerűen tartózkodnak.*

*(2) Amennyiben az ingatlanban életvitelszerűen tartózkodó adóalany a gépjárműtárolás céljára szolgáló helyiséget – akár ideiglenesen is – nem rendeltetésszerűen használja, az a használat jellege szerint adóköteles.*

*(3) Az (1) bekezdés szerinti kedvezmény alkalmazása során az a lakás szolgál életvitelszerű tartózkodásra:*

*a) ahonnan az adóalany természetes személy az életét szervezi, rendszeresen munkába vagy oktatási intézménybe indul, oda tér haza,*

*b) ahol az életviteléhez szükséges tevékenységeket leginkább folytatja,*

*c) amely családi élete helyszínéül szolgál,*

*d) amelyre vonatkozóan közüzemi szolgáltatásokat vesz igénybe,*

*e) amely elsődleges címként jelenik meg a hatóságoknál, közműszolgáltatóknál.*

*(4) Az életvitelszerű használat igazolására az érintettek írásbeli nyilatkozata szükséges.*

*(5) A lakás, lakóház rendszeres, életvitelszerű használatának vitatása esetén az életvitelszerű használat közüzemi számlákkal alátámasztandó.”*

A Rendelet fentiek szerinti módosításával a lakóhely fogalmának idei változásából fakadó jogértelmezési ellentmondások feloldása történne meg. A módosítás ebben a tekintetben szükséges, indoka – bár eredményezhet adóbevétel növekedést – elsősorban nem az adóalanyok terheinek növelése, hanem a jogszabályi rendelkezéseknek való megfelelés.

Egyéb tekintetben az építményadó módosítása, esetleges emelése jelenleg nem javasolt, a meglévő szabályozási környezetben lefolytatott ellenőrzések is eredményeznek bevétel emelkedést.

1. **Helyi iparűzési adó**

Az **iparűzési adó** tekintetében **adó mértékének** **változtatás nem indokolt**.

A jelenlegi szabályozás megfelelő mértékben vállalkozó barát, adómentességről, illetve adókedvezményről is rendelkezik.

1. **Idegenforgalmi adó**

Tekintettel arra, hogy az idegenforgalmi adót nem a helyi lakosok fizetik meg, ezért az önkormányzat adópolitikájának felülvizsgálata keretében **javasolt az adó összegének 530 forintról 550 forint/fő/vendégéjszakára történő emelése.**

A korábbi években az **idegenforgalmi adóban** az önkormányzat adópolitikája világos volt, mindig törekedett a legmagasabb adómérték meghatározására. Az önkormányzatok finanszírozása az üdülőhelyi feladatok támogatásában az elmúlt időszakban nagy mértékben csökkent, az idegenforgalmi adó 1 forintja után járó plusz 1 forint üdülőhelyi támogatás már évek óta megszűnt, ezen finanszírozási tétel kiesése a központi költségvetésből nem várható. **Üdülőhelyi támogatás** beszámítással csökkentett és kiegészítéssel növelt összegre (plusz 1 forint) a települési önkormányzat a továbbiakban nem jogosult.

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
| **Befizetett idegenforgalmi adó havi megoszlása** | | | | | | | | | | | | | | |
|  |  |  |  |  |  |  |  |  |  |  |  |  |  |
|  | **jan.** | **febr.** | **márc.** | **ápr.** | **máj.** | **jún.** | **júl.** | **aug.** | **szept.** | **okt.** | **nov.** | **dec.** | **össz.** |
| **2017** | 28 415 | 35 134 | 32 296 | 41 428 | 49 831 | 52 095 | 58 617 | 69 323 | 71 800 | 61 936 | 54 969 | 44 654 | **600 498** |
| **2018** | 34 853 | 35 728 | 32 178 | 43 426 | 46 518 | 56 074 | 56 690 | 71 260 | 74 484 | 61 039 | 53 945 | 45 174 | **611 369** |
| **2019** | 34 999 | 33 396 | 34 856 | 44 417 | 51 680 | 57 693 | 57 779 | 72 108 | 78 982 | 63 540 | 57 532 | 46 990 | **633 972** |
| **2020** | 34 237 | 35 825 | 34 855 | 13 630 | 1 675 | 1 501 | 5 289 | 1 149 | 476 | 344 | 438 | 982 | **130 401** |
| **2021** | 262 | 948 | 309 | 43 | 2 631 | 334 | 137 | 56 998 | 76 065 | 56 283 | 45 855 | 31 553 | **271 418** |
| **2022** | 23 699 | 22 530 | 21 907 | 29 919 | 32 086 | 39 837 | 45 802 | 71 751 | 74 887 |  |  |  | **362 418** |

**Tájékoztatás fizetési kedvezményekről**

Az adópolitika meghatározása tekintetében fontos kiemelni, hogy jogszabályi rendelkezések alapján az adózók fizetési kedvezményekkel élhetnek. Ezeket az adózás rendjéről szóló 2017. évi CL. törvény XXV. fejezete tartalmazza az alábbiak szerint:

1. **Fizetési halasztás, részletfizetés engedélyezése (együtt fizetési könnyítés):** kérelemre akkor engedélyezhető, ha a fizetési nehézség a kérelmezőnek nem róható fel, vagy annak elkerülése érdekében úgy járt el, ahogy az az adott helyzetben tőle elvárható, és átmeneti jellegű, az adó későbbi megfizetése valószínűsíthető. Természetes személy esetében a fizetési könnyítés akkor is engedélyezhető, ha a kérelmező igazolja vagy valószínűsíti, hogy az adó azonnali vagy egyösszegű megfizetése családi, jövedelmi, vagyoni és szociális körülményeire is tekintettel súlyos megterhelést jelent.
2. **Automatikus részletfizetési kedvezmény:** a természetes személy adózó - ideértve a vállalkozási tevékenységet folytató és az általános forgalmi adó fizetésére kötelezett természetes személyt is - kérelmére az adóhatóság az általa nyilvántartott, legfeljebb egymillió forint összegű adótartozásra évente egy alkalommal legfeljebb tizenkettő havi pótlékmentes részletfizetést engedélyez a fenti feltételek (pl.: kérelmezőnek nem róható fel, átmeneti jellegű) vizsgálata nélkül.
3. **Pótlékok fizetési könnyítés esetén:** fizetési könnyítés iránti kérelem benyújtása, illetve a kérelem teljesítése esetén késedelmi pótlékot – ha a fizetési könnyítést engedélyezik - csak az elsőfokú határozat keltének napjáig kell felszámítani. A pótlék kiszabása kivételes méltánylást érdemlő esetben mellőzhető.
4. **Adómérséklés:** az adóhatóság a természetes személy kérelme alapján az őt terhelő adótartozást - a kifizető által a természetes személytől levont adó- és járuléktartozás, valamint a beszedéssel megállapított adó kivételével -, valamint a bírság- vagy pótléktartozást mérsékelheti vagy elengedheti, ha azok megfizetése az adózó és a vele együtt élő hozzátartozók megélhetését súlyosan veszélyezteti. Az adóhatóság a mérséklést - az adózó teljesítőképességéhez mérten - az adótartozás egy részének megfizetéséhez kötheti. Az adóhatóság a pótlék- és bírságtartozást kivételes méltányosságból mérsékelheti vagy elengedheti különösen akkor, ha annak megfizetése a vállalkozási tevékenységet folytató természetes személy, jogi személy vagy egyéb szervezet gazdálkodási tevékenységét ellehetetlenítené. Az adóhatóság a mérséklést az adótartozás egy részének vagy egészének megfizetéséhez kötheti.

**Összegzés**

2022. évben az egészségügyi és háborús veszélyhelyzet következményeként és a bevezetett kormányzati intézkedések miatt az önkormányzati feladatellátás, intézményfenntartás, működés finanszírozhatósága veszélybe került. A javaslat – bár a feladatfinanszírozás biztosítása indokolná több adónemet érintően az adómértékek felülvizsgálatát – az adózók teherbíróképességére figyelemmel adómérték emelést csak az idegenforgalmi adó tekintetében tartalmaz. Ezen adónem olyan adózói kört érint, akik számára az adómaximumra megemelt adó megfizetése vélhetően nem okoz megterhelést.

Fontos jogszabályi előírás, hogy Magyarország gazdasági stabilitásáról szóló 2011. évi CXCIV. törvény 32. §-a rögzíti az adójogszabályok elfogadásával kapcsolatos időbeli korlátokat. Ennek alapján a helyi adófizetési kötelezettséget megállapító jogszabály kihirdetése és hatálybalépése között legalább 30 napnak el kell telnie. Erre tekintettel, ha az önkormányzat adórendeletének módosítását 2023. január 1-jától kívánja hatályba léptetni, akkor a rendelet módosítást legkésőbb 2022. december 1. napjáig ki kell hirdetni.

**Tisztelt Képviselő-testületet!**

Kérem az előterjesztés megvitatását. A döntés egyszerű szótöbbséget igényel.

**2.**

**Határozati javaslat**

1. Hévíz Város Önkormányzat Képviselő-testülete az önkormányzat adópolitikájának felülvizsgálata beszámolót elfogadja.
2. A Képviselő-testület a helyi adókról szóló 4/2010. (II. 10.) önkormányzati rendelet módosítására tesz javaslatot az építményadó kedvezmény felülvizsgálata és az idegenforgalmi adó módosítása vonatkozásában.
3. A Képviselő-testület felkéri a jegyzőt, hogy a helyi adókról szóló 4/2021. (II. 10.) önkormányzati rendelet módosításának tervezetét a következő rendes ülésre készítse elő.

Felelős: dr. Tüske Róbert jegyző

Határidő: 2022. november 30.

**3.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Bertalanné dr. Gallé Vera** | **hatósági osztályvezető** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **Név** | **beosztás** | **aláírás** | **megjegyzés** |
|  |  |  |  |
|  |  |  |  |